E-101/2008

Mál þetta, sem dómtekið var 30. maí sl., er höfðað með stefnu birtri 11. febrúar sl.

Stefnandi er Íkon ehf., kt. 000000-0000, Nýbýlavegi 6, Kópavogi.

Stefndi er Fréttavefur Suðurlands ehf., kt. 000000-0000, Eyravegi 32, Selfossi.

Dómkröfur stefnanda eru þær að stefndi verði dæmdur til að greiða stefnanda skuld að fjárhæð 408.005 krónur ásamt dráttarvöxtum samkvæmt vaxtalögum nr. 38/2001 af 51.105 krónum frá 31. maí 2007 til 31. ágúst sama ár, af 271.460 krónum frá þeim degi til 31. október sama ár og af stefnufjárhæð frá þeim degi til greiðsludags. Frá þessum fjárhæðum eru dregnar innborganir, samtals að fjárhæð 101.105 krónur sem greiddar voru þannig: 22. maí 2007 31.105 krónur, 4. júní sama ár 20.000 krónur og 24. september sama ár 50.000 krónur. Skulu þessar fjárhæðir dragast frá kröfunni miðað við stöðu skuldarinnar á innborgunardegi. Þá er krafist málskostnaðar að mati dómsins.

Dómkröfur stefnda eru þær að hann verði sýknaður af öllum kröfum stefnanda í máli þessu og honum verði dæmdur málskostnaður úr hendi hans. Framkvæmdastjóri stefnanda, Ó-kk-nf Þ-kk-nf Ó-kk-nf, kt. 000000-0000, en hann er ólöglærður, hefur annast málarekstur fyrir stefnda hér fyrir dómi.

Málavextir.

Stefnandi segir kröfu sína til komna vegna þjónustu sem hann lét stefnda í té en hún hafi falist í vefhýsingu og vinnu við uppsetningu fréttavefs Suðurlands (www.sudurland.net) og vefsíðunnar www.postlistinn.is. Stefnandi gerði stefnda þrjá reikninga vegna vinnunnar, reikning nr. 1303 með útgáfudag og gjalddaga 31. maí 2007 að fjárhæð 51.105 krónur, reikning nr. 1457 með útgáfudag og gjalddaga 31. ágúst sama ár að fjárhæð 220.355 krónur og reikning nr. 1555 með útgáfudag og gjalddaga 31. október sama ár að fjárhæð 136.545 krónur.

Stefndi lýsir málavöxtum svo að hann hafi á fundi með fyrirsvarsmanni stefnanda, Ó-kk-þgf G-kk-þgf, gert honum grein fyrir því að hann hygðist breyta fréttavefnum og flytja hann yfir í svokallað JOMLA vefumsjónarkerfi. Hafi framkvæmdir við breytinguna átt að vera mun einfaldari sökum þess að póstlistinn hafi átt að vera lokaður öðrum en innskráðum. Hafi Ó-kk-nf enga annmarka talið á því að taka þetta verkefni að sér og hafi hann reiknað með að kostnaður næmi um 300.000 krónum. Nokkrar vikur hafi liðið án þess að stefnandi hæfist handa og hafi stefndi þá beðið um að byrjað yrði á fréttavefnum. Þrátt fyrir að búið hafi verið að setja upp á póstlistanum m.a. bloggsíðu, smáauglýsingakerfi, viðburðadagatal, veðurkort o.fl., hafi stefnandi varið gríðarlegum tíma við að finna kerfi og aðlaga það að notkun á síðunni. Hafi í sumum tilvikum verið um sömu lausnir að ræða og þegar hafi verið komnar upp á póstlistavefnum. Þá hafi farið mikill tími í vinnu við uppsetningu og aðlögun RSS fyrir fréttakerfi vefsins sökum þess að stefnandi hafi þar leitað nýrra lausna. Stefndi kvaðst hafa greitt stefnanda um 100.000 krónur fyrir uppsetningu á kerfinu og aðlögun þess en eins og fram komi á vef fyritækisins sé það ríflega það verð sem stefnandi taki venjulega fyrir uppsetningu á stöðluðum kerfum. Verkið hafi dregist úr hömlu og hafi komið upp vandamál vegna virkni kerfanna. Þegar stefndi hafi gerst harðorður vegna tafanna og vandamála hafi stefnandi gert honum grein fyrir því að stefndi væri farinn að skulda sér úr hófi fram án þess að reikningar hefðu verið sendir er hér var komið sögu. Hafi stefnandi þá sett gjalddaga á reikningana og tjáð stefnda að yrði fyrsti reikningurinn ekki greiddur á gjalddaga myndi hann loka vefnum. Kvaðst stefndi hafa tjáð honum að um aðskilin viðskipti væri að ræða, annars vegar vistun vefsins, ca 3.000 krónur á mánuði og hins vegar forritunarvinna sem ágreiningur stæði um og gæti stefnandi ekki lokað á vistunina til að þvinga fram greiðslu þegar ágreiningur væri um verkið og því hvergi nærri lokið. Gjalddaginn hafi runnið upp og þann dag hafi stefnandi lokað vefnum og sett upp síðu þar sem stóð að vefurinn væri lokaður vegna vanskila. Hafi hann neitað að opna nema skuldin yrði gerð upp að fullu og þá hafi hann neitað að láta af hendi afrit af vefnum. Stefndi kvaðst þá hafa snúið sér til annars fyrirtækis sem hafi endurunnið vefinn með stuðningi af því sem upp var komið á vefnum postlistinn.is. Hafi verkið tekið einn dag og hafi verið gerður reikningur að fjárhæð 98.000 krónur að viðbættum virðisaukaskatti.

Lögð hafa verið fram tölvupóstsamskipti málsaðila og þar kemur m.a. fram að 6. nóvember sl. sendir fyrirsvarsmaður stefnanda fyrirsvarsmanni stefnda tillögu að uppgjöri. Kemur þar fram að heildarskuldin er 408.005 krónur en áður hafi verið greiddar 101.105 krónur. Er stefnda boðið að greiða 100.000 krónur þá þegar og afganginn á 4 mánuðum. Í svarpósti fyrirsvarsmanns stefnda samdægurs samþykkir hann reikning stefnanda og skilmála hans. Kveðst hann reiðubúinn að greiða 100.000 krónur um mánaðamótin nóvember/desember og afganginn á 4 mánuðum. Stefnandi hefur hins vegar ekki staðið við þetta loforð sitt.

Málsástæður og lagarök stefnanda.

Stefnandi reisir kröfu sína á þremur sundurliðuðum reikningum sem hann gerði stefnda vegna vinnu sinnar í hans þágu og vísar til meginreglu kröfuréttarins um efndir fjárskuldbindinga sem fái m.a. stoð í VI. kafla laga nr. 50/2000 um lausafjárkaup. Um gjalddaga kröfunnar er vísað til meginreglu 1. mgr. 49. gr. sömu laga. Krafa um dráttarvexti er reist á reglum vaxtalaga nr. 38/2001 og krafa um málskostnað er studd við 1. mgr. 130. gr. laga nr. 91/1991.

Málsástæður og lagarök stefnda.

Stefndi virðist byggja á því að þar sem ágreiningur hafi verið um reikningana hafi ekki verið réttmætt að gjaldfella þá. Hann hefur ekki uppi gagnkröfur í málinu.

Niðurstaða.

Samkvæmt 1. mgr. 49. gr. laga nr. 50/2000 um lausafjárkaup skal kaupandi greiða kaupverðið þegar seljandinn krefst þess, leiði greiðslutíma ekki af kaupsamningnum en þó ekki fyrr en hluturinn er afhentur kaupanda eða stendur honum til ráðstöfunar í samræmi við samninginn og lög þessi. Stefnandi lét stefnda í té þjónustu sem fólst í vefhýsingu og vinnu við uppsetningu fréttavefs og póstlistavefsíðu. Stefnandi hefur gert stefnda reikninga vegna þessarar vinnu og fyrir dómi hefur fyrirsvarsmaður stefnda viðurkennt að hafa í tölvupósti samþykkt reikningana og lofað greiðslu þeirra með tilteknum hætti. Verður því ekki fallist á þá málsástæðu stefnda að ágreiningur hafi verið um reikningana. Stefndi hefur engar gagnkröfur gert í málinu og ekki sýnt fram á að vinnu stefnanda hafi verið ábótavant með einhverjum hætti. Verða kröfur stefnanda því teknar til greina og stefndi dæmdur til að greiða stefnanda 150.000 krónur í málskostnað.

H-kk-nf O. A-kk-nf, dómstjóri kvað upp dóminn.

DÓMSORÐ:

Stefndi, Fréttavefur Suðurlands ehf., greiði stefnanda, Íkon ehf., 408.500 krónur ásamt dráttarvöxtum samkvæmt vaxtalögum nr. 38/2001 af 51.105 krónum frá 31. maí 2007 til 31. ágúst sama ár, af 271.460 krónum frá þeim degi til 31. október sama ár og af stefnufjárhæð frá þeim degi til greiðsludags að frádregnum innborgunum, samtals að fjárhæð 101.105 krónur sem greiddar voru þannig: 22. maí 2007 31.105 krónur, 4. júní sama ár 20.000 krónur og 24. september sama ár 50.000 krónur.

Stefndi greiði stefnanda 150.000 krónur í málskostnað.

H-kk-nf O. A-kk-nf.